ทำไมประกัน ถึงเป็นสิ่งต้องห้าม สำหรับชาวมุสลิม
ทำไมประกันถึงกลายเป็นสิ่งที่ขัดต่อหลักศาสนาอิสลาม แล้วถ้าหากชาวมุสลิมต้องการความคุ้มครองเช่นเดียวกันกับประกัน จะมีทางเลือกใดบ้าง ? ลงทุนแมนจะเล่าให้ฟัง
17 ก.ค. 2565

ทำไมประกัน ถึงเป็นสิ่งต้องห้าม สำหรับชาวมุสลิม /โดย ลงทุนแมน
เมื่อเข้าสู่วัยทำงาน หลายคนมักจะไม่พลาดในการทำประกัน
เพราะประกันเป็นสิ่งที่ช่วยลดความเสียหายต่าง ๆ ที่อาจจะเกิดขึ้นในอนาคต
เช่น ค่ารักษาพยาบาล ค่าคุ้มครองทรัพย์สิน หรือเป็นเงินทุนให้กับครอบครัว เมื่อเราไม่อยู่แล้ว
อย่างไรก็ดี สำหรับชาวมุสลิม การทำประกันถือเป็นเรื่องที่ละเอียดอ่อน
เพราะโดยทั่วไปแล้ว ประกันเป็นสิ่งที่ผิดต่อหลักศาสนาของพวกเขา
ทำไมประกันถึงกลายเป็นสิ่งที่ขัดต่อหลักศาสนาอิสลาม
แล้วถ้าหากชาวมุสลิมต้องการความคุ้มครองเช่นเดียวกันกับประกัน จะมีทางเลือกใดบ้าง ?
ลงทุนแมนจะเล่าให้ฟัง
╔═══════════╗
ภาวะเงินเฟ้อ ตลาดผันผวนแบบนี้ ติดตามข่าวเศรษฐกิจแบบเน้น ๆ จากหลายเพจได้ใน Blockdit - คอนเทนต์แพลตฟอร์มที่มีผู้ใช้งานเป็นประจำ 2 ล้านคน ลองใช้ฟรี 
╚═══════════╝
สาเหตุที่ชาวมุสลิมไม่ใช้ประกันทั่วไป มาจาก 2 เหตุผลหลัก คือ
1. เบี้ยประกันถูกนำไปลงทุนต่อในสิ่งที่ผิดสำหรับศาสนาอิสลาม
ปกติบริษัทประกันจะนำเงินค่าเบี้ยประกันส่วนใหญ่ ไปลงทุนในตราสารหนี้ 
ซึ่งเป็นสินทรัพย์ทางการเงิน ที่ให้ผลตอบแทนเป็น “ดอกเบี้ย”
รวมถึงอาจมีการลงทุนในหุ้นที่มีกิจการขัดต่อหลักศาสนา เช่น ธนาคาร ธุรกิจเกี่ยวกับสุกร สิ่งบันเทิง และอื่น ๆ
ดังนั้น หากบริษัทประกัน นำเงินไปลงทุนให้ถูกต้องตามหลักศาสนาอิสลาม
หลายคนก็อาจคิดว่าชาวมุสลิมจะสามารถทำประกันได้
คำตอบคือ ยังไม่ได้ เพราะด้วยเหตุผลข้อต่อไป
2. ความไม่ชัดเจน หรือความไม่แน่นอนของสัญญา
โดยธรรมชาติของรูปแบบประกัน ที่เราไม่มีทางรับรู้ได้ว่า ความสูญเสียจะเกิดขึ้นเมื่อใด 
ทำให้สัญญาไม่มีความชัดเจน ไม่รู้ว่าสุดท้ายใครจะเป็นผู้ได้รับผลประโยชน์ ระหว่างบริษัทประกัน หรือผู้ทำประกัน ในศาสนาอิสลาม มันจึงเปรียบเสมือนกับการพนัน ซึ่งเป็นสิ่งที่ขัดต่อหลักศาสนาด้วยนั่นเอง
จากเหตุผลทั้งหมดนี้ จึงทำให้ชาวมุสลิมเลือกที่จะไม่ทำประกันทั่วไป เพื่อหลีกเลี่ยงสิ่งที่พวกเขาคิดว่าเป็นบาป
แล้วชาวมุสลิมมีทางเลือกอื่นหรือไม่ ?
ต้องบอกว่าโชคยังดี ที่ยังมีประกันบางรูปแบบ ที่ออกแบบมาเพื่อให้ตรงกับหลักศาสนาอิสลาม
โดยประกันนั้นมีชื่อว่า “ตะกาฟุล”
ตะกาฟุล เป็นประกันที่ถูกต้องตามหลักศาสนาอิสลามหรือชะรีอะห์ และตั้งอยู่บนพื้นฐานของการช่วยเหลือซึ่งกันและกัน
โดยรูปแบบของประกัน คือจะเป็นการให้สมาชิกในกลุ่มทุกคนตกลงร่วมมือกัน บริจาคเงินเข้าสู่กองกลาง เพื่อสะสมไว้ช่วยเหลือทางด้านการเงินแก่ผู้อื่น ที่เกิดความสูญเสียในอนาคต
ทั้งนี้เงินในกองกลางเหล่านี้ หากผู้ดูแลหรือบริษัทนำไปลงทุนต่อ ก็ต้องทำให้ถูกต้องตามหลักศาสนาอิสลามด้วย
หลายคนอาจสงสัยว่าแล้วตะกาฟุล แตกต่างจากประกันทั่วไปอย่างไร 
นอกจากกฎเกณฑ์ในการนำเงินไปลงทุนที่เพิ่มขึ้นจากปกติ
คำตอบคือ “แนวคิดที่แตกต่างกัน”
สำหรับแนวคิดของตะกาฟุล คือ เริ่มต้นจากการต้องการช่วยเหลือสังคม
ดังนั้น หากไม่ได้รับเงินก็ถือว่าไม่เป็นไร เพราะเงินได้ส่งต่อให้กับผู้อื่นแล้ว
ตามหลักศาสนาอิสลามจึงไม่มองว่า ตะกาฟุล เป็นการเสี่ยงโชคหรือการพนัน เหมือนกับประกันทั่วไป
ปัจจุบัน ตะกาฟุลมีครอบคลุมทั้งประกันชีวิต และประกันภัย เช่น ประกันภัยรถยนต์ ประกันสุขภาพ 
ดังนั้นถ้าจะบอกว่าทางเลือกของชาวมุสลิม ก็ไม่ต่างจากการทำประกันทั่วไปก็คงได้
นอกจากนั้น แม้ว่าประกันจะดูเป็นสิ่งที่ไม่ถูกต้องตามหลักศาสนาอิสลาม
แต่รู้หรือไม่ว่า จริง ๆ แล้ว ประกันนั้นเกิดขึ้นมานานแล้วในสังคมอาหรับ
โดยเมื่อก่อนพ่อค้าชาวอาหรับ จะแบ่งเงินส่วนหนึ่งเข้ากองกลาง 
เพื่อช่วยเหลือเพื่อนร่วมอาชีพ ที่ประสบภัยจากการเดินทางข้ามเมืองไปมา
ซึ่งหากทุกคนปลอดภัย เงินก็จะคืนสู่เจ้าของเช่นเดิม 
โดยหักเงินบางส่วน ให้กับผู้ดูแลกองกลางเป็นค่าตอบแทน
เมื่อเรื่องเป็นแบบนี้ ทำให้เอกชนเริ่มสนใจเข้ามาแบกรับความเสี่ยงเอง และหารายได้จากดอกเบี้ยเพิ่มเติม ไม่ต่างจากในปัจจุบัน
นี่จึงเป็นสาเหตุที่ชาวมุสลิมเห็นว่า ประกันกลายเป็นเรื่องที่ผิดนั่นเอง
อย่างไรก็ดี ชาวมุสลิมได้นำประกันมาปรับปรุงใหม่อีกครั้ง เพื่อไม่ให้ผิดต่อหลักศาสนา เลยกลายเป็นที่มาของตะกาฟุล เช่นทุกวันนี้
และนี่คือเรื่องราวของประกันในมุมมองของชาวมุสลิม ที่หลายคนอาจยังไม่ได้รับรู้..
╔═══════════╗
ภาวะเงินเฟ้อ ตลาดผันผวนแบบนี้ ติดตามข่าวเศรษฐกิจแบบเน้น ๆ จากหลายเพจได้ใน Blockdit - คอนเทนต์แพลตฟอร์มที่มีผู้ใช้งานเป็นประจำ 2 ล้านคน ลองใช้ฟรี 
╚═══════════╝
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube - 
TikTok - 
Spotify - 
Apple Podcasts - 
Soundcloud - 
References
-
 
-
 
-
 
-
 
-